ZO IH PALAI NA SI - Hre Mang\nZO IH PALAI NA SI\nZO IH PALAI NA SI?\nLeitlun khualtlawnnak lamzin tluanah lungawi sopar ten santiluang lawngpi nan hlau cio ding ka zum. Himi casiar tu zapi ten zumtu, khrifa ti aw tu hlir kan si ding khal ka zum. Leitlun khualtlawn ni a tlak tikah leitlun damsung ttuanrah, ttuansuah mi cu ziangvek asi ti Pathian hmaiah fiangzet in kan thei lai cio ding. Mizocio khal, ni a tlak tikah, leitlun khualtlawnnak ihsin tuansuah mi nunrah thu ah Khrih hmaiah mangbang dukdi lo dingin leitlun damsungah tuahnak le ttuanak in zo ih palai kan si ti mah le mah cek awfel thei dingin in bawmtu dingah thu malte zoh hnik uhsi!\nCasiartu, zumtu zo cio khalin kan theih cio vekin leitlunah thlaraulam lalram pahnih a um: Pathian lalram le Satan lalram, ti in. leitlun pumpi cu satan uknak, thim thuneihnak hnuai ah a um hrih lai asi tiah Zesu in in sim. Cui thim thuneihnak, satan lalram cu tthiatbal in Khrih ih lalram cu din asi ih kawhhran cu Khrih ih lalram cangvaihnak bungrua, Khrih ih taksa peng, Khrih ih lalram milesa pawl sihcih pehtlaih nak mibur asi. Kawhhran, zumtu ti aw pawl lakah Zesu in “buhlem”, zumtulem, satan lalram milesa (satan palai) an um thu khal in sim. Amai dungthluntu hleihnih lak rori hmanah pakhat cu a zuva, dungthluntulem, satan palai a rak si.\nBiaknak lam cangvaihnak, khawm awknak, thlacamnak, peknak, thiltha tuahnak, tvp, cu khrihfa zapi ten tuah mi asi. A tak le a lem cu “anrah in nan thei ding” ti ah sim kan si. Sihmansehla zo hi zumtu lem asi ih zo hi zumtu dik asi ti cu kannih zumtu pawlih thuthen ding asilo. Ziangah tile zumtu lem le zumtu dik, Pathian lalram milesa le satan lalram milesa pawl hi thleidan har tuk an sih Khrih a dungthluntu pawl hnenah “buhlem nan phawt asile buhtak nan phawt ngah pang ding” tiah buhlem pawl hlawn lo dingin thu a cahta hai. Cuihlei ah, “midang parah thuthen hlah” tiah sim kan si fawn. Sikhal sehla mah le mah tuahnak, duhhril mi cu fimkhur ding, mah le mah cek aw fel dingin fial kan si ruangah kan nitin nun in a rahsuak mi parah mah le mah cek awkfelnak hrang in bawmtu si hramseh tiah a tanglam vekin tawiten zoh hnik uhsi.\nMilai zokhal lalram pakhatkhat ih milai, palai asi. “Mi pakhat in bawi pahnih a rian thei lo” ti asivekin mi pakhat cu lalram pahnih ih palai asi thei fawn lo. Zumtu pawl cu “Khrih ih palai” tiah kawh kan si. Asile, kan nitin nun in a rahsuak mi ihsin “zo ih palai ka si” ti mah le mah cek awkfelnak in bawmtu hrangah a hnuailam vekin “Krih ih palai” le “satan palai” nunrah phunhnih in zoh hnik uhsi.\nMi zokhalin , kan pi Evi ihsi thawk in, “thilttha” tiah an ruah mi an tuah, an sim cio. Asinan, ka tuahmi, kan simmi in ziang a hring suak ding timi mi tampi in kan ruat ban lo. Cutin ruahlo pi a hringsuak theu, a rah ttheu. “Thilttha” ka tuah kan ti lai ah a linglet in a se thei bik a rak hring suak ttheu. Curuangah leitlun milai, a biktakin, Pathian zumtu pawl thuanthu kan zoh asile milai ruahnak in “thilttha” tiah ruahmi hi zumtu pawl siatsuahtu, ttihnung bik a rak si ttheu. Zumtu le hruaitu mi tampi in kan tuah mi ziang a hringsuak, zo ih palai kan tuan rero ti thei aw loin kan cangvai tikah thilttha kan tuah, Khrih kan rian rero si hmang kan ti laiah kan tuah mi kan simmi ih a rahsuak mi cu satan lungawizawng a rak si theu. Khrih ih palai kan ttuan sihmang kan ti lai aih Satan palai hnatuan kan rak ttuan theu. Curuangah hitin kan sim asile a fiang zet ding; Pathian zumtu pawl hrangah theihlonak, tlaksamnak, harsatnak le dodaltu tvp zianghman ttihding le phan ding a um lo, Pathian duhdawtnak ttang sung ihsin inlak suak thei tu, in tthen theitu zianghman a um lo, kan leitlun nunah Pathian tumtah le duhmi ttuansuak thei lo dingin dal/kham thei tu zianghman sersiam mi a um lo. Asinan kanmai ruahnak ih”ttha” kan timi, Pathian Thlarau hnen ihsin a suak mi silo, milai tisa ruahnak le satan ih ruahnak pekmi parah hngat aw awin kan tuah mi pawl hi in siatsuahtu, Pathian tumtah le duhmi ihsin in hruai peng tu asi sawn. Voi tampi cu kan tuahmi pawl hi ruahnak in kan thinlung sungah kan pai lai ahcun Pathian hnen ihsin a ra mi maw, tisa le satan hnen ihsin a suak mi asi ti thleidan a harzet theu. Ziangah tile “thinlung cu zianghmuahhmuah hnakin mi bum hmang bik asi”. Curuangah kan thinlung sungah ruahnak kan pai mi kan tuahsuak tikah a rah mi kan zoh asile cui ruahnak pawl cu khui ihsin a ra ih kan tuahnak pawlin zo ih palai kan si ti in theihther theu.\nCuruangah tuahnak ih rah ihsin “Satan palai” maw “Khrih ih palai” kan si ti hliakhlai hnik uhsi. Bible sungah satan in a palai pawl hmangin ziangtin Pathian tumtah a rak dodalih ziangtin an cangvai, Bible in ziang a sim timi pawl thawn kan zoh asile kan khawruahnak in bawm zet ding. Zumlo tu leitlun milai hmuahhmuah cu thlarau thi, Pathian thawn pehzawm awknak nei lo, satan lalram milesa an si tiah Bible in insim. Culawng hman siloin zumtu ti aw pawl lak khalah satan palai, zumtu lem an um thu khal Bible in in sim. Asile, mah le mah zo ih palai ka si ti cek awk felnak ding hrangah le kan kiangkap milai pawl zo ih palai an si thei ti ah fimkhurnak hrangah ngunngaih zetin zoh hnik uhsi.\nPalai, hmanrua, le hnatuan pawl:\n1) Sualnak tipungtu:\nSatan in leitlun milai pawl a bumnak cu tisa duhnak, nuamnung cennak, milai porh awknak, tvp, hmanrua hmang in bum asi. Curuangah na taksa ruangpi, tikcu, neihmi sumsaw, pehtlaih mi pawl sualnak tipungtu ah na hmang maw? Na tuah mi le tongkam ruangah midang nunah sualnak a pungter maw? nangmah thawn a pehtlai mi pawl nun ah nangmah thawn nan pehzawm nak ruang ihsin sual an hua sinsin maw, sutin siloin sualnak tuah nuam an ti sinsin? Cutin sualnak tipungtu ah na tel ve asile ‘Satan palai” na si tinak asi. Cuvek thotho in kan kiangkapah a ummi, kan pehtlaih mi, milai pawl khal sualnak tipungtu ‘satan palai” pawl lak ihsin thiarfihlim aw dingin zumtu pawl cu kawhhran, lakhran mi kan si. Sualnak tipungtu satan palai thawn hramhnget zet pehtlaihnak nei lo dingin le sualnak tipungtu cangvaihnak tuahnak thape tu si lo dingin zumtu mi zokhal amah le amah kilveng aw dingin tuanvo a nei asi. Thakperh, vunthak nat a nei tu thawn a pawm aw rero tu cun a rei hlanah nathrik a kai cing ti a theih awk a tha. Sualnak tipungtu ti tikah langhngan zetin tuahsualnak tipungtu lawng si loin zumnak dungtawlh dingin mi a ciahneh, kaihruaitu khal, satan palai thotho an si. Voksa bazar um thei dingin a leitu le a zuar tu an thupitdan a bang aw aw. Thangsiat relsiat awknak um thei dingin a reltu le a ngaithlatu an tuldan a bang aw. An pahnih in thangsiat relsiat awknak sual tipung dingin an ttuldan a bang aw aw asi. Hurkhuannak um dingin nunau le mipa an lungrual tlang a tul. Cuvek thotho in nawhthuh pe tu le ei tu cu eiruknak um dingin an tul ve ve. Nan na nitin nunah sual tipungtu ah na ttang ve maw? Na taksa ruangpi, na neih sumsaw, na tongkam le tuahnak in siseh na pehtlaihnak le thapekmi in sual a tipung maw? Sual tipungtu pawl thawn hnawihnih aw lo dingin zumtu pawl cu lakhran, kawhhran mi le fial mi kan si.\n2) Huatnak tipungtu:\n“Pathian ka duhdawt tisi a unau a hua tu cu thuphan per asi” tiah Bible in a sim. “Mi zokhal a unau a hua tu cu thimlakah a vak rero ih khuitawk lamzin ah ka feh ti khal a thei aw lo. Ziangah tile thim in a mit a cawtter” tiah ngan asi. Mi tampi cu Pathian le thudik ttantuk vekin an um aw ter nakah midang an hua theu! Curuangah Pathian na ttan tuk ruangah siseh kawhhran na ttantuk, thudik, miphun, hrin le hram, khua, insang, nupi pasal, sungkhat, mai lamtang, pakhatkhat na ttan tuk ruangah midang na hua asile Pathian na thei lo tinak a si. Tongdang in sim asile, na theih mi Pathian cu Bible in a simmi Pathian asilo tinak asi. “Huatnak le Pathian Thlarau an um tlang thei lo”. “Zumtu in kan huat thei mi cu sual le satan lawng asi” tiah an sim theu. Cutin huatnak in na lungsung a lo luah asi ahcun satan palai na ttuan rero tinak asi. Na sungah satan palai a cangvai rero tinak asi.\nCun na kiangkap pehtlaih mi lakah, nangmah cu a lo duhdawt zet vekin lang si in midang a lo hua tertu kha satan palai asi ti fimkhur aw. Pathian in amai hmuihmel kengin a sersiam mi le a duhdawt ih A Fapa thisen in a lei zo mi a fahniang pawl hua dingin a lo tuahtu kha Pathian Thlarau asilo, satan sawn asi. Huatnak cu satan lalram hmanrua asi.\nBiaknak lamah phur deuhdeuh, pe aw deuhdeuh vekin lang si in a unau a hua sinsin tu, huatnak le thangsiatnak karhzai tertu pawlih Pathian cu Bible in a simmi pathian asilo. Bible in a simmi Pathian cu duhdawtnak asi.\nCun nangmah le nangmah cu huatmi ka nei lo na ti men thei. Na tuahnak, tongkam, cangvaihdan, umdan ruangah midang pakhat le pakhat karlak duhdawtnak a siatsuah ih hmuhthiam awk lonak, huatnak a tipung asile an lakah satan palai na si thotho. Na tuah mi le tongkam in a rahsuak mi in ziang a hringsuak, huatnak maw duhdawtnak, fimkhur a tul. Culole, si na duhmi, nangmah le nangmah na theih awkdan ih lingleh kha na sinak taktak a rak si ziar thei. Jews pawlin Messiah hngak rero in an theih awk laifangah Messiah thattu cu anmah an si vek kha na dinhmun asi thei.\nNangmah a lo duhzet na cingin midang hua dingin a lo tuahtu, khat le khat karlakah huat awknak, rem awk lonak, hmuhsual awknak tipungtu cu satan palai a rak siziar theu ti fimkhur aw.\nHuatnak nunpitu le huatnak tipungtu na si ahcun ziang hna na tuan ih nangmah le nangmah ziangvek in na thei aw aw, na sim aw rero khal asile na pu cu satan asi. Satan palai ttuanlo dingin le satan palai pal lak ihsin mah le mah thiarfihlim aw uhsi.\n3) Pathian tumtah dodal:\nMathai 16:23, Jesuh cu a her ih Piter hnenah, “Nang Satan, ka hnen ihsin tlan aw! Ka fehnak lamzin khamtu na si, ziangah tile hi bangtuk na ruahnak hi Pathian hnen ihsin a rami asilo, milai hnenin a rami a si,” tiah a ti.Leitlun milai pawlin thilsual tuah duh ah a sual ti thei na cingin kan tuah hrim mi hnakin thiltha sihmang ti ah kan ruatih kan cangvai tikah Pathian tumtah dodal in kan rak cangvai theu asi ti in theihter. Pathian zumtu pawl hrangah leitlun sersiam mi le thildang hmuahhmuah hnakin milai tisa ruahnak in a cangvai mi hi ttihnung bik le siatsuahtu, Pathian tumtah dodaltu a rak si theu. Curuangah “mi zokhal in anmai nunnak a humtu cun a nunnak a hloh ding” tiah ngan asi. Mi zokhal, Pathian Thlarau theihternak le lamhruainak hawl hmaisa loin, milai thinlung duhnka le ruahnak cu Pathian duhnak le tumtah hnuai ah tuhlut aw, up aw hmaisa loin milai ruahnak in Pathian hrangah thiltha ka tuah asi tiah a cangvai tu pawl cun thei aw loin thilsual tumpi Pathian tumtah dodalin a rak tuah rero thei asi. Cuticun mi tampi cu an huatmi le an duh lomi hnakin milai tisa thinlung duhnak ruahnakih “thilttha” tiah kan ruah mi hi milai siatsuahtu, kan leitlun nunah Pathian tumtah dodaltu, a rak si sawn theu thei asi. Curuangah kawhhran sungah Pathian tumtah dodal ding khalah khawhhran leng ah a umtu, zumlotu pawl hnakin zumtu ti aw si biaknak lamah a zuam zettu pawl hi Pathian tumtah dodal dingin satan in palai tha an rak si sawn theu. Khrih dungthluntu hleihnih lakah satan palai pakhat a rak tel ve.\nSatan hnatuan cu Pathian tumtah dodal asi. Satan in Evi le Adam a siatsuahnak hmanrua hi tuisan khalah a hmang ringring lai asi ti a fiang. Evi le Adam cu Satan in thlipi le harsatnak in a siatsuah lo, milai ruahnak ih “thilttha” kha Pathian ruatmi hnakin a thasawn vekin an thinlung sungah alangter tikah milai ruahnak in tluksiatnak, Pathian tumtah dodalnak a thlenpi. “Mihrek in lamzin dik tiih an ruahmi a netnakah thihnak ih mi hruaitu lamzin a um” tiah Thufim 14:12 ah ngan vekin milai ruahnak ih thilttha pawl hi voi tampi thihnak thlenpi tu, Pathian tumtah dodaltu an rak si theu. “Thinlung cu ziang hmuahhmuah hnakin bumhmang bik asiih damter theih asi nawn lo. Zoso a thei thei ding?” (Jer. 17:9) ti ah sim asivekin Pathian tumtah dodal dingin milai bumtu cu milai thinlung lala asi theu.Cutin milai tisa thinlung, milai ruahnak ah a hngat aw tu pawl cu thei aw loin Pathian tumtah dodalin satan palai an rak tuan rero theu asi. Aw, ttih a va nung so!\n4) Thlarau Thianghlim dodal:\nSanthar khrihfa pawl lakah Thlarau thianghlim hnatuannak ngaihthah ruangah kawhhran sungah voi tampi satan in ke a thlak theu nak asi ti a zum um. Zumtu pawl lakah Thlarau Thianghlim dodal dingin Satan hmanrua cu milai tisa thinlung duhnak thotho asi. “Tisa thinlung in a uk mi pawl cu Pathian duhnak theihtheihnak an nei lo” ti asivekin kawhhran sungah tisa duhnak in a ukmi pawl kan cangvai tikah Pathian Thlarau hnatuannak cu dodal, kalhki, thangsiat asi ih Thlarau Thianghlim cu ti riahsiat asi theu. Asinan thlarau lam mitcaw pawl lakah Thlarau Thianghlim thu sim cu umze nei lo asi fawn. A awlsam bik mi cu tisa duhnak in a ukmi, leitlun biaknak in a ukmi, mai hmakhua sialnak, iksiknak, ikfiknak, dodal awknak, huatnak, kalhki awknak, zuar thlai awknak, thangsiat awknak, tvp, tisa mizia ihsin a suak mi nuntu ziaza thawn cangvaihnak ah Thlarau Thianghlim a tel lo, a cangvai dah lo. Cutin tisa thinlung khawruahnak in a ukmi zokhal satan palai ka tuah rero asi ti theih awk a tha. Pathian Thlarau Thianghlim cu ziangtin milai nunah a cangvai thei ti ah Bible sungah dinhmun zapi milai zapi te hrangah ngan theh cawk asi lo. Sihman sehla a fiang zetmi cu Thlarau Thianghlim cu Bible, Pathian thu dokalh in a cangvai dah loih Khrih hmin sunloih in a vangvai sawn asi. Thlarau ah mithi, nunnak nei loih Khrih ah nunnak thar a pek , a hringthar ih thinlungthar ruahnak thar a pek, cuticun zumtu cun Pathian huatmi sual cu a hua ih Pathian duhmi cu duhmi nun thianhlimnak le Khrih ah Pathian fahniang pawl cu a duhdawt asi.\n5) Thuphan tipungtu:\nSual tipungtu a tlunah ngan zo asi na’n maltakte, thuphan tipungtu umzia sim hrih ushi. “Nannih cu nan pa Satan ih fa nan si; nan pa ih duhnak nan thlun duh ve a si. A hramthok ihsin anih cu mithat a si ih thutak lam ahcun a ṭang dah lo, ziangah tile anih cu a sungah thutak a um lo. Anih in thuphan a per tikah amah ih si daan a thlun vemi a si, ziangah tile anih cu thuphan pertu a si ih thuphan hmuahhmuah ih pa a si” (John 8:44) ti in sim asivekin thuphan tipungtu pawl ih pa cu Satan asi. Cuticun an pa ih lalram leitlunah an pa ih palai an tuan rero mi asisawn. Thuphan na per rero asile puhmawh ding na nei lo, “thuphan hmuahhmuah ih pa cu satan asi” ti ngan asi. Zo na pa asi ti na thei ko ding. Cuvek thotho in na kiangkap ah mi pakhatkhat in thuphan a per rero na hmuh tikah a pa zo asipei tiah ruah har ding a um lo asi.\nPathian ih duhdawt zangfah lainatnak cu hmangsual in satan palai tuan hlah uhsi.\n6) Biaknak lem tipungtu:\nPathian Thlarau tel lo biaknak cu biaknak lem asi. Pathian Thlarau tel loin biaknak lamah phurzet, pe aw zet, thihngam ko ttan a theih ih mi tampi an ttang rero. Nupi pasal nei loin, mah bulpak thilri neihmi nei loin, leitlun langhngan sual, nunphung sual pawl hrial tahratin sakhua mi, biaknak lam pumpe aw aw tampi an um. Bawi Zesu san lai ih Farasi le danthiam pawl kha cuvek biaknak ngaihsak zet le pumpe aw zet an rak si. Leitlun thuanthu zoh asile Pathian a umlo, titu hnakin Pathian a um ko ti cingin zumnak dik lo, biaknak diklo lamah pum a pe aw tu an tam sawn ringring.\nTulai sanah “Na piangthar maw?” tihi thusutnak tulai milai pawl tonghman hmanmi si milai sinak thawn a mil aw nawn lo (It becomes irrelevant question a mong contemporary Christians). Cumi hnakin Pathian thu vekin na nung maw? Zo ih palai na si, zo ih thu in na nung? timi sawn hi milai sinak taktak lailangtu thusuhnak asisawn. Mi tampi in nundan a thupi lo, biakdan, doctrine a thupi an ti. Biaknak thi cun zumnak nung a hringsuak thei loih “tuahnak tel lo zumnak cu zumnak thi asi” tiah Bible in a ngan fawn.\nLaimi lak khalah Thlarau Thianghlim kaihhruai lomi, biaknak lem, silole tisa mi biaknak lam hruaitu, zumtu ti aw pawl tampi ruangah buainak, tthentheknak tampi a suak ti sehla a dik zet ding. Awlsam zetin Bible vekin ziangvek pawl hi biaknak lem, asilole, tisa mi zumtu pawl an si ti sim thei nak cu hitin asi, biaknak lamah zuam deuhdeuh vekin lang siin sual tipungtu, huatnak tipungtu, thangsiatnak awknak dodal awknak tipungtu, sualnak a karhzai ter tu pawl cu biaknak lem asilole tisa mi zumtu pawl an si. Kawhhran sungah satan palai tuan rero tu pawl an si. Pastor, kawhhran upa, nubu, mino, kawhhran member piangthar aw ter zet tla an si thei. Huat awknak, thenthek awknak, dodal awknak a suahter tu hi Pathian asi dah lo, cuvek thiamthiam in thilsual tuah dingin lungrualnak a suahter tu khal Pathian asi dah lo. Midang dodal, relsiat, thangsiat, dingin a biktakin Pathian fate pawl siatnak tuah dingin Pathian Thlarau a cangvai dah lo. Zumtu pawl kan tluksiat ih zumnak lamzin an pialsan hmanah satan kutthlak ding Pathian in siannak a pektikah kan parah harsatnak a thlennak asi sawn theu.\nBible sung vekin kan hmuh thei mi cu Pathian Thlarau in thutak a theihter mi, Pathian thawn a tawng aw tu pawl thinlung sungah midang sualnak le mawhnak hnakin Pathian thianhlimzia an hmuh tikah anmai sunglam ih sual le sualnak tumpi kha an hmu fiang aw sawn asi. Cutin an hmuhsuak awk tikah, thimnakah, Isaiah cun “Aw, hmur thianghlim lo ka si ih hmur thianghlim lo pawl lakah ka um”, Paul in “Misual lakah misual khawnbawl ka si. …Hi a thi mi taksa ihsin zo in irunsuak thei ding”, Peter in “Bawipa, misual ka si itlansan aw,” tvp, in anmai sualnak an hmuh fiang tikah an tap ih Pathian hmaiah tang an dawr sawn. Biaknak ah zuam sinsin na cingin mai sualnak hnakin midang mawhnak simcak zet pawl khi “Mai mitsung ih buhtlei hmu thei loin midang mithnawm cawihisak tumtu” pawl an si theu.\nPathian Thlarau cun milai sunglam cu a sun eng tikah milai in amai sualnak a hmuh fiang tikah mahte bawm aw thei lo asi ti a thei fiang aw ih lung kekkhuai in Pathian hnenah tangdor in a kun. Cuticun amah vekin sualnak nei tu pawl cu nautat le hmuhsualnak hnakin a comi Pathian zangfah lainatnak co ve hai dingin lainatnak in a thinlung a luahkhat sawn asi. Cuticun a sung ihsin Pa Pathian ih duhdawtnak cu a luangsuak sawn asi. Sihman sehla sakhua biaknak lem cun thlarau porh awknak a hring suak ih midang nautatnak a suak ter ti Farasi le siahkhawntu biak inn sung thlacamnak in in zirh.\n7) Pathian thawn hlat tertu:\nSatan hnatuan cu milai pawl hi Pathian thawn tthen aw, hlat awk ter asi. Na nitin nunah na tuah mi le tongkam pawlin na kiangkap milai pawl nunah Pathian thawn a naiter maw, a hlat awkter ti hi fimkhur ten mai nun cek fel ringring a tha. Cuvek thotho in na kiangkap um pawl kha fimkhur ten Pathian thawn a lo naiter tu maw, a lo hlatter tu an si ti na zoh ringring ih na thleidan thiam a tul. Voi tampi mi tampi in midang lungawinak kan tuah tikah kanmah thawn nai aw sinsin, duh aw sinsin ding, kan lamtang, anlam tangin kan tuah lai ah Pathian thawn hlat awk ter sinsin tertu ah kan cang theu. Kanmah thawn kan duhdawt zet lai ah Pathian fate pakhatkhat kan hua ter sinsin asile Pathian thawn kan hlat awkter sinsin tinak asi. Cucu satan palai pawl hnatuan dan asi. Kanmah thawn kan duhdaw aw zet tla le midang kan hua ter asile satan palai thotho kan si. Kanmah hrangah kan duhzawng kan tuahter, an duhzawng kan tuah tla le Pathian in a duhdawtih A Fapa thisen in a lei mi, khrihfa pawl kan hua ter asile satan palai thotho kan si.\nCuvek thotho in kan duhdawt mi pawl hnenah an (tisa) lungawinak kan tuahsak ih kanmah thawn pehtlaih awknak tha te kan tuah, kan duhdaw aw sinsin na cingin khatlamah an thlarau nun cauter tu, Pathian thawn a hlat aw ter tla asi riangri thei. Milian pa in tlangval note pakhat cu a duhdawt ih a tul mi hnakih tam sumpai a pek tikah sualnak ah a hmang rero asile sualnak ah a hruai rero vek asi. Kan duhdawtmi le induhdawttu ih sualnak cu kan lungawipi ih kan hupphensak tikah sual tuah sunzawm dingin kan bawm rero vek khi asi. Cutin kan neih mi, theihmi, simmi, pehtlaih mi, tuahnak le ttuannak pawl hin midang nunah ziangvek a rahsuakter timi zoh tikah a rahsuak mi cu satan duhzawng asile satan palai kan rak tuan rero ih Pathian tumtah famkim tertu asile Pathian palai kan sinak a langter asi. Kanmah thawn a pehtlai mi pawl parah kan tuahnak, ttuannak, pehtlaihnak, tongkam, le neihmi theih mi pawl hmangin Khrih hmuihmel bang sinsin tertu kan sile Pathian palai kan si ih satan hmuihmel bang ter sinsin tu kan sile satan palai kan si ti mahte theih awk a tha.\n8) Miphun siatsuahtu\nLeitlun milai thuanthu kan zoh tikah Pathian thutak in a nungtu miphun pawl cu Pathian in a cawisang. “Dingnak in miphun a cawisang” ti ah Bible sungah ngan vekin Pathian thutak cun milai lungput, thu pomdan, vengsung pehtlaih awkdan, thuthendan, milai pehtlaih awknak, le nuntu ziaza a tuah tha ih ziangkim thuthluknak, mi pakhat, insang, khawsung, mibur, le kumpi thuthluknak pawl kha dingfelnak Bible thurampi, Pathian thu in milai nuntu khawsakdan nun thuthlung a zirh vekin milai thuanthu a tuahtha asi. Israel pawlin Pathian thu an ngai lo tikah salah an tang, harsatnak a phunphun, mualphonak an tawng theu.\nChin miphun thuanthu le kiangkap kan zoh khal asile Pathian thu in ziangtluk kan miphun incawisang ti cu zep rual lo asi. Pathian thu, biaknak nung cun miphun sinak tong, calai, thuanthu, nunphung, nuntu, milai pehtlaih nak, kumpi thuthluknak, tvp, vengsung milai pehtlaihnak, nuntu, khawsak, pehtlaih awknak a tuahtha sawn asi. Cutin siloin, biaknak dik lo, biaknak lem, biaknak lam ih tluksiatnak cun miphun a ti mualpho ih ningzakza thuanthu thim lakah a thlenpi theu. Tthenttheknak, huat awknak, nuntu ziaza niam, bawrhhlawh nun, taksa thianghlim lo, thuphan le rukruk fifir, eiruk, milai canpual nekcepnak, dik lo nak pawl hi satan hmanrua sawn an si. Cuvek tipungtu milai pawl hi satan palai ti theih an si. Pathian fate tampi in theihnak le thu awi nun tlaksam ruangah voi tampi Pathian hmanrua ah cangin kan cangvai rual theu sawn asi. Miphun ka duhdawt ti si amah le amah hman thaten a fingkhawi aw lotu, hnattuan zuam lo nitin zuu thawn a ciah aw tu, Pathian pekmi miphun sinak bungrua pawl a siatsuahtu, kenkawh lo tu cu miphun siatsuahtu asi. Cuvek thotho in Pathian ka duhdawt tisi in a miphun a duhdawt lo ahcun a simmi a thei lo asi. Zumnak nung ka nei ti cingin a miphun a duhdawt lo ahcun thutak a sungah a nung lo tinak asi. Amit in a hmuh thei mi hman a duhdawt lo ahcun a hmuh thei lomi ka duhdawt ati mi cu thuphan asi.\nPathian fate pawlin kan co mi Pathian pekmi thlawsuah, laksawng sunglawi pawl hi kanmah hrang lawngah asilo ih kan kiangkap um, kanmah hnakin a tlasam tu pawl hnenah Pathian zangfahnak kan mah sung ihsin luangsuak sawn ding, Pathian in amah le mah a phuansuah awk nak ding hrangah Pathian hmanrua sawn kan si. Cuvek thotho in santiluang lamhruaitu, leitlun eng vekin milai thuanthu cu Pathian duhzawng le tumtah vekin herliam ter tu, leitlun milai pawl nunah Pathian mizia langter tu, Pathian le milai karlakah rem awknak tuahtu, Pathian palai kan si. Cutin asilai ah satan tumtah cu miphun thenthek nak le rem awk lonak, huatawknak, thleidan awknak le diklo zetin duhbul huatbul thleidan awknak pawl tipung ding asi. Cuvek satan tumtah tuansuak singin satan mizia a phunsuah awknak milai pawl cu satan palai an si ih Pathian tumtah tuansuak dingin Pathian mizia a phunsuah awknak milai pawl cu Pathian palai an si. Nang zo ih palai na si?\nPathian in kan ngaihdan, pomdan, hmuhdan, ruahdan, duhdan pawl hi a ngai poimawh lozia kan theihfiang hlan cu midang le dinhmun parah kan ruahdan le pomdan, midang tlaksamnak le mawhnak pawl rel kan paih zet theu. Pathian thianhlimzia le Pathian hmaiah kanmai milai pianpi mizia sual bawrhhlawh zia kan hmuh suak awk hlan cu midang mawhsiatnak tlamtlin lonak kan rel le sim tikah anmah hnakin thacuang vekin tla kan rak thei aw theu. Satan ih hmin hi leitong in “mawhsiattu” ti khalin leh theih asi. Leitlun milai zapi ten kan sual theh ruangah Pathian sunlawinak kan co ban lo tiah Bible in in sim. Curuangah mi zokhalin Pathian hmaiah Pathian dan vekin mawhsiatmi kan si. Pathian mizia, lungput le duhdan le milai mizia, lungput le duddan, le nuam timi pawl cu kalh aw asi. Sikhal sehla, kannih zumtu pawl cu midang mawhsiattu kan si lo. Kan lungawiter tu dingah Pathian in milai pakhat hman tuanvo a pek lo asi ti kan fiang hlan cu kan duhnak a kim lo tikah, kan lung a awi lo tikah, dinhmun pakhatkhat, lole mi pakhatkhat kan mawhsiat theu. Cutin Pathian dan in a mawhsiat zomi, sankhuk hellram sungah a tla dingmi, Pathian zangfah lainatnak in Khrih thisen in tlen zo mi le kumkhua nunnak sungah hmin ngan zomi hrangah lungawi lonak ding san ziang hman a um lo ti thei fiang hrih lo pawl cun an duhzawng a famkim lo tikah midang an mawhsiat theu. Pathian fate thlarau nun pitling neitu pawl cun Pathian hman in a duhdawt thei mi cu duhdawt thei theh ding asi.\nCutin siloin, thiltha duhsak zet vekin Pathian fate pawl, a bur siseh ama siseh, mawhsiat rero tu pawl hi satan palai an rak si theu. Pathian in a ngaidam zomi dunglam thuanthu zoh mawi lo ruangah siseh nitin nun famkim lonak ruangah siseh Pathian fate pawl thangsiat relsiat, zuar thlai in hmuhsual awknak, rin hlelhnak, zum awk lonak, huat awknak, ral awknak, phunzainak, tthenthek nak, thleidan awknak tipungtu mawhsiat awknak, tlamtlin lonak bawm awk hnakin mualphoh awknak pawl hi satan hmanrua ttha satan palai pawl hman mi asi. Hivek hmanrua pawl thawn “thilttha” tiah milai tisa thinlung in a ruahmi tuah rero tu cu satan palai asi ti a theih awk a ttha.\nMi zocio khalin mah pakhat nun, insang, kiangkap, pawlkom le vengsungah a ciahneh mi parah le a pehtlaih mi parah ziangveh nunrah a nei ti zoh aw aw in nitin leitlun nun cu zo ih palai ka si ti fimkhur ten cek aw fel ringring sehla leitlun khualtlawnnak ni a tlak tikah ruah lopi in Khrih palai ka si hmang tiah a ruah awk laiah satan palai rak siziar in satan le ho pawl sankhuk hmun lam pan pang lo dingin kumkhua nunnak innpi sung lut cio dingin timtuah cio uhsi!\nKhrih palai pawl nunrah thu Pathian remti asile kan ngan zunzawm leh ding!


Muse Ah Hnaṭuan Dingin Ava Feh Ih Lamlak Ah A Hlo, Tulai China Ramri Hrawngah Hin Mihlo An Tam – Meifar\nMuse Ah Hnaṭuan Dingin Ava Feh Ih Lamlak Ah A Hlo, Tulai China Ramri Hrawngah Hin Mihlo An Tam\nShan State, Manton khua ih um tlangval kum 18 mi Maing Aung Paing Phyo cu Muse ah hnaṭuan dingin a poksuak ih lamlak ah a hlo, a innsang pawlin an pehtlaih thei nawn lo. October 8, 2021 sun ah Manton ihsin amahten a poksuak ih Lashio ah zankhat a riak, a thaizing ah Muse lam feh tum a si nan cutawk ihsin a hlo. A phone khal an call thei nawn lo.\nA pi in “Ka tupa kan pehtlaih theilonak cu zarhkhat hrawng a si zo, Muse ah hna ka ṭuan ding a tiih Manton ihsin a poksuak, Lashio ah zankhat a riak ih Muse lam a feh ding ni ihsin kan pehtlaih thei nawn lo. Muse a feh ding ni October 9 zinglam ahcun kan biaaw thei lai, simlam ihsin kan pehtlaih thei nawn lo” tin an thinhar thu a rel.\nMaing Aung Paing Phyo cu Manton ihsin Lashio tlan bus cu amahten a to hnuah a hlo, nan rak hmu pang asilen 09-407 449 455 ah in rak pehtlaih hram uh a ti. Tulai China ramri Muse kiangkap hrawngah hin mihlo thuhla theih ding aum phahphah.\nThudang: Muse Ih Hnaṭuan Nunau Te A Hlo: Shan-China ramri ih hnaṭuan nunau kum 17 mi a hloh thu theih a si ih an hawl rero lai. Shan State, Namtu Township, NaPin khuami nunau kum 17 mi Ma Shwe Zar le a pasal Sai Tun Win cu September 18 sun ah Muse khawpi ah hnaṭuan dingin an feh. Muse an thlen hnuah hmun dangdang ih hnaṭuan dingin an ṭhenaw ih cutin a hlo lanta.\nA hloh sun ah a pasal thawn an biaaw ih hnaṭuannak ihsin a tlung hrih lo thu a sim, cumi hnu ihsin a phone tlang thei nawn lo. An pu a phone ih an pu in hnaṭuannak ihsin a tlung zo arak ti cu thilumdan theithiam loin a pasal cu a mangbang tuk.\nSai Tun Win in “An hnaṭuannak hmun address khal ka thei hrih lo. Siangpahrang inn kiangah ti cu in sim ta, rualpi pawl thawn an si ruangah a cipciar cun ka rak sut lo” a ti. Ma Shwe Zar ih a hloh thuhla cu inn lam an theihter hrih lo, an pu le a rualpi pawl khal thilumdan an sut rero lai ih an relfiang thei hrih lo.\nSai Tun Win in a nupi a hloh thu cu palik le ralkap hnenah a report zo. “Nan rak hmu asilen 09-426-772-048 ah in sim thei hram uh” tin Sai Tun Win in a tarlang. Comment pawl zoh tikah China ramri Muse khuasung ah nunau hlo an tamtuk zo ruangah ralring a ṭul tuk an ti rero.\nRam Hrangah A Nunnak A Hlan, A Thih Hlanih A Anka…\nTuni Thlanrawn le Taal Karlak Ih A Tangmi Ralhrang Pawl Thuhla Update (October 16)


KNU Hruaitu 'Hlun Man Ngein Mg' Suah Zalen Ding - Chinland Today Media\nKNU Hruaitu ‘Hlun Man Ngein Mg’ Suah Zalen Ding\nJanuary 18, 2012 2:33 pm·0 comments\nIrrawaddy | January 18\nKawlram cozah cun ‘remdaihnak’ laksawng vek ih KNU hruaitu pakhat asimi, Man Ngein Mg cu thawnginn ihsin a suah zalen tum thu thuthangca in a tarlang.\nMan Ngein Mg cu kum 2011, July 24 ah Yangon vanzam-tumnak hmun Mingala-Dung ah kiah a si ih cozah dokalh zawng ih nganmi ca a kut ah kaih sak a si ih cozah kalh zawng ih phone thawn thuhlarel khal ah kaih a si ruangah Kawlram cozah in kum 17 sung thawngtla ding ih a thu relcat sat mi a si.\nKan dung zarh ih KNU le cozah thuneitu pawl rualremnak le remdaihnak hawl ih tawnawknak an neih tum ah Kawlram ih tlangleng lam thuneitu, U Awng Min cun cozah thuneitu lam in KNU le cozah lailak ih remdaihnak a um ngaingai theinak ding ah KNU huraitu Man Ngein Mag cu an suah tum thu a rel.\nKNU thusimtu, U Saw Di Pat Thaw cun, “ An Suah ding ni cu theih a si lo nan an suah ka zum. A mah lawng silo in kan KNU member thawnginn sung umlai pawl hrang khalah an hmin cazin pe in suah zalen ding in kan dil ding. Kan dilnak in rak cohlangsak ding khal kan zum.” tiah thuthanglatu hnenah a sim.\nTuikum Ihsin Thokin Phunhra Camibuai Phitnak Cahlap Tthan A Si


Mai Cherry Zahau Le Kawlram Dinhmun Thlirnak - Chinland Today Media\nMai Cherry Zahau Le Kawlram Dinhmun Thlirnak\nApril 14, 2012 1:22 am·18 comments\nCT: Atu na umnak ram le na hnatuan kaihmi?\nCZ- Umnak hnget ngai ngai ka nei hrih lo e, kan ram ding hmun a tha vivo le cu, Kawlram ah permanent address ka nei ve thei ding tin ka ruat. Tu hi tlawngkai phah ih, Chin Women Organization ah Chin nauhak bawmnak ding ah ka volunteer rero, International NGO dang dang ah project consultant ka tuan phah. Full time in hna ka tuan thei hrih lo ruangah si.\nCT: Na hnatuan thawn pehparaw in ram ziangziat ah kual na tlawng zo? Cumi pawl sung ihsin ropi na ti bikmi le mak na timi?\nCZ- Europe ah ram (United Kingdom, Germany, Belgium, Czech Republic, Georgia, Denmark, Norway, Switzerland, Luxembourg leh continent dang pawl cu Australia, USA, Sri Lanka, Vietnam, Indonesia, Cambodia, Hong Kong, Thailand, India. Work visit si lo ih, transit leh khaw maw thawn cun Japan, Singpaore, The Netherland, Turkey pawl tla ka thleng ve.\nCT: World Leader mi poimawh tampi thawn nan tonawnak ah Chin mi thu lo suhtu an um maw?\nCZ- Chin mi thu lo cu, Kawlram politics leh regional politics rel can tampi a um ko. Thimnak ah Association of Southeast Asia Nations (ASEAN), India politics tla kan rel ko.\nCT: Chin Women League ih President le Kawlram pumhuap Numi pawl hrang ih au-tu na dinhmun in harsa na tibikmi ?\nCZ- Nu hrang ih hnatuan, dodolnak hmaisabik cu kan mipa pawl hnen in sin a si. Nu pawl ih tuantheimi, ti theimi upatnak pe duh lo tu leh pawmlo tu tampi kan tawng theu. Chin nu lakih ka tuan lai hi harsatnak ka tawng theu mi cu Chin pawl cu kan hnam (tribe) issue hi tum tukih, himi hma kan sawn nak ding in dal tu a si tin ka hmu. Cun, kan nih Chin nu pawl cu zirnak lam leh knowledge ah tla tampi hma sawn ding kan nei lai. Harsa ka ti theu bik mi cu personal interest thawn organization rak lut leh tel an um tikah, cuvek lakih hnatuan kha a har tuk. Women’s League of Chinland tin ko ding a si, cun President si lo in, Coordinator ka si. WlC ah hin member organization 10 an um. Tu 2010 ihsin member 9 a si.\nCT: International Radio Station paziat in interview nak a lo nei zo? Ziangvek thu si an lo sut tambik?\nCZ-BBC 2 ah voi hnih, Women to Women-UK ah voi hnih, VOA-Australia ah voi 1, US based radio ah voi 2, Belgium base ah voi 1, Czech Republic ah voi 1. A dang, Vatican Radio ah voi 1, Italy Radio voi 1, France Radio 1 Mirang tawng hman lo tamzet a um lai nan, an za ten ka thei cawk lo e. Burmese radio ah tla cu a tam tukih, ka thei cawk lo e. Himi interview pawl ah hin Chin issue lawng si lo in, Kawl ram politics khal kan rel tel.\nCT: A taang laimi Parliament sungih MP tonak 48 cu NLD in ngah thluh bang sehla ziangvek dinhmun tiang in cuih MP thar pawl cun thahhnem nak an nei ding?\nCZ-Tu April 1 election ah NLD cun seat 43 an ngah, himi hi parliamentary 6.4 % lawng voting power an nei. Curuangah ralkap party USDP leh an mah ralkap pawl ih thuneihnak cu a kel vek a si hrih.\nCT: Tulai Media ah Kawlram thlenggdang lamnak thu tampi hmuh thei le siar theih in um, ramsung ah teh Media ih ngan le tarlangvek in Mipi in an hlawkpi maw?\nCZ-Media pawl nih critical issues ngai ngai hi ram sungah duh vek in an highlight thei hrih lo, a hleice in ralkap pawl ih corruption leh human rights violations pawl hi ziang hman an rel thei hrih lo. Cun thil man khung ciam mam (inflation) hi international media pawl in an cover thei lo/duh lo. Himi hi mipi pawl ih tu ih an harsatnak ngai ngai a si.\nCT: Kum-2008 Kawlram daan hrampi hi teh thleng danglam thei dan a um pei maw?\nCZ-Kum 2008 danbu thleng tul mi pawl thleng theh ding cun kum 2015, 2020 election tiang aim ih kan nawr a tul. Cun, parliament lawngah MP pawl an nawr le cu a ngah lo ding, mipi cangvak nak (mass movement) a tul, ralkap pawl tha a tha tuk lai. Kan politicians pawl in mipi support lakih strategic zet ih nawr a tul, a hleice in ethnic rights tla cu Kawl ralkap pawl in nasa zet in resistant (dodalnak) an tuah lai ding, cumi pawl cu mipi khal in fiang zet ih kan theih a tul.\nCT: Ramsung ah Tourist tampi an lut rero ih itnak hmun Hotel hman a um lo ti thu kan thei ih himi tlunah teh na hmu dan? Tourist pawl ruangah kan kawlram image a thleng sual pang pei maw?\nCZ-Tourist feh hi cu kham theih a si lo, cun tourism ruangah cultural and social values cu a thleng aw ring ring, cumi cu kawlram khal ah dan rual lo in a thleng lai ding. Tourist pawl ruangah image a thleng aw ding ciam mam cu ka zum lo, ka ruatsual tla si men thei. Tourism ruangih economy hma sawn thei nak dingah system tha ten tuah kha a thupi bik sawn.\nCT: US le Europe pawl in pursum leilawnnak an onnsak a cuh tiin na hmu maw lole a hlanvek in kharhkhum sehla a tha sawn ding?\nCZ-US leh Europe cun trade lam ah siseh diplomatic tie lam ah si seh an ongaw vivo ding tin ka zum. Reform a um mi tete pawl acknowledge leh reward tuah cu a tul in ka hmu. Asinan, constitutional reform tuah ta lo ih, nasa zet ih investment a lut ciam mam le cu, military corruption leh human rights violations (milai canvo bawhsiatnak) a thleng sal la la ding.\nCT: Tulai ramsung Numi pawl ih dinhmun ziang a bang, an pianvo an co vivo maw?\nCZ-NLD candidates lakah nu pawl an rak tel tam vivo kan hmu ih lungawi um zet. Tu parliament nu hi 22 an si ih, asinan a pawimawh cin ministry ah ziang hman si nak an nei lo, Daw Aung San Suu Kyi hin post pawimawh a kai pei mo theihfiang a si hrih lo. Asinan, Division leh State level ah nu pawl hi kan um lo nasa. Cun business lam ram dang ah cun nu CEO tampi an um zo ih, kawlram ah kan um hrih lo ti tluk a si. Post pawimawh leh sangah nu pawl kan mal lai nasa. Himi hmun ah tel ban vivo ding cun tampi capacity building leh zirnak, theihnak lamah hmalak ding tami a um lai.\nCT: 88 thlawngtaa pawl an thlah mi tlun ah na hmuh dan?\nCZ-Mi malsawn mimal zalennak (personal freedom) an ngah thlang ih ka lungawi ngai ngai. Asinan, an mah vekih zalennak a ngah hrih lo mi an um lai ruangah, cumi pawl hrangah campaign tuah ding tampi a um hrih.\nCT: Kawlram uktu tlunah tlangparmi pawl in ziangtin an hmu, an duhmi remdaihnak an ngah thei ngaingai pei maw?\nCZ-Tlun lam ih rel zo vekin, tu hrih ah cun, tlangmi pawl hrangah tluktlangawk nak ngai ngai a um hrih lo ih, demand tuah khal thil zet lai a si tin ka hmu.\nCT: Federation or pinlung cachuk vek ih ukaw dan ding thuah tlangpar mi pawl ih saduh thah vek in kan ngah theisal pei maw?\nCZ-Politics cu a thlengaw ring ring mi a si, kan mah tlangmi pawl lungrual ten kan duhmi kan demand tlang theh ah cun ngah thei leh ko ding e.\nCT: Chin ram sungah teh himi thleng danglamnak ruangah mipi an thahnempi tiih nah mu mi malte?\nCZ-Tu hrih ah cun mipi hrangah cutlukih thasonnak tum zet zet cu hmuh a har, sim zo vekin, can sau pi a duh lai ding. Ziang ruangah ti le, ral kap uk hnuai ah kan um rei tuk ih, mipi kan lungput, local leh district level ih thuneitu pawl lungput, dan leh dun zawm ding pawl, tampi thleng aw tul mi tla a um lai hrih.\nCT: Chin Politic tlun ih na hmuh dan? Kan tlaksamnak ziangbik asi? Ziangtin kan feh le kan thangso ding?\nCZ-Tlanghzet ih sim le cu kan Chin politics hi cu a sang hrih lo zet. Kachin leh Karen unau pawl politics tla kan zoh a tul. Cun Leitlun ram dang dang ih politics tla kan zoh tel theh a tul. Kan Chin mi pawl kan harsasatnak bik cu tribal politics hi a si. Tribal politics hnak in national politics kan zoh len hma kan sawn dueh ding tin ka ruat. Cun personal iksikawknak hi a tam tuk. Zumtu kan ti aw fawn, iksiknak lawng lawng in kan khat, himi hin national politics ih lungrualnak ding lam zin a phit nasa.\nCT: Chin mi pawl Media lam ih ke kan kar dan hi kan thangso tiah na hmu maw? Ziangtivek in hmalak kan ttul lai?\nCZ-Media groups te te nan ding vivo ih a tha zet, tawng dang dang hman kan si ruangah, mah tawng te ciar ih news kan nei thei tla hi a tha. Tang vivo uhla, TV leh Radio station tiang khal tuah thei ding ih tan nan lak vivo ka duh sak zet. Mipi hin “ right to information” an nei ti mi kha theih ring ring a tha. Cumi “ right to information” a tak ih suah ter ding ah cu media a cak a tul.\nCT: Kawlram ah teh tlunkirsal na tum maw?\nCZ-Ka tum ko. Can tha ka hngak hrih lai.\nCT:Pumpak thuah ziangtikah pasal neih na tum? Ziangvek pasal si kumkhua ih umpi ding ah na duh?\nCZ-Pathian thu thu a si.\nCT: Na keeneh a lo thlun sunzawm theitu mipa/numi trained mi na nei maw?\nCZ-Women’s League of Chinland (WLC) ih ka tuan lai ah internship in si maw, training insi maw tampi cu training ka pek ih, ideology lam ah tla napin kan hrual aw dah. Asinan, pumpekawknak hi a harzet, cun a pumpeaw thei tu ding le, skill leh family/social support a um lo tikah, dung an kir sal. Himi hi tuni tiang ka thin ti na ter tu a si.\nCT: Chin Mino pawl hnen ih na cahduh mi?\nCZ-Mino pawl hi politics ngaihsak lo ih kan um rei tuk len, kan hlo vivo ding. Curuangah politics ah kan harhvang zet a tul ih, kan mipi, kan ram in ziang kan tul, ziang ka tuah thei mi a um ti mi kan ruat cio a si ah cun, kan ram hrang lawngah a si lo, kan mimal nun khal ah a tangkai.\nKa mimal nun ah tla voi hnih khat cu mah hrang that nak sawn ih feh cak zet nak tampi a um theu, asinan kan mipi pawl vun ruat ah tha thlah man lo in vuan tuan tento duhnak leh phurnak thinlung a um sal theu. A cang thei a si le cu, khavek thinlung pu mi no tampi kan um ka beisei zet.\nVoitampi ka sim zo vekin, kan suah keh nak kan hngilh lo a tul. Cun kan can hman dan hi kan uluk ngai ngai a tul.\nCT: Caan tampi in pek mi parah lungawinak tampi kan nei ih a lo pehtlaih duhtu hrangah pehtlaihnak vek a um thei pei maw?\nCZ- Voitampi ka sim zo vekin, kan suah keh nak kan hngilh lo a tul. Cun kan can hman dan hi kan uluk ngai ngai a tul. Aw keitla hivek caantha ka ngah ih ka lungawi ve zet, ke email cherry.zahau22@gmail.com ah in pehtlaih thei asi.\nRamdang Umpawl In Ziangvek Kan Bawm Ding\nLeitlun Biaknak Le Sakhua\non April 14, 2012 at 2:53 am\nAva ropi dumdo em. Chin minu lakah Cheery Zahau kan neih hi cu kan van a tha tuk aw.., Thanau lo ten aw … Cheery !!\non April 14, 2012 at 6:35 am\nMa ram ih comment ka ring.\nKa lungkim pi thlepthlep\non April 14, 2012 at 9:03 am\nCZ- Ka tum ko. Can tha ka hngak hrih lai.\nA sang thiam tuk, ka uar nasa. Kawlram tlun dingah Ram that a hngak ta lo riai. Can tha a hngak sawn. Ram that hngakih tlun tum pawl cu kawlram ziangtlukin thlengawknak um hmansehla tui kan/nan umnak ram ai-cun a tha dah lo dg ti theih si. Tlun ti nan nei nawn lo ding tinak abang. Cantha hngak pawl cu Kawlram, Chinram ah kan tawngaw leh kei cu. Lungawium nasa ding.\non April 14, 2012 at 11:36 pm\nInterview siar a manhla nasa.\nCherry, na politics cangvaihnak zalam na tluangzetih kan lo lungawipi.\nKhum Pi says:\nNunau sawn riangri in hma in hruai ih lungawi um ngaingai.\nZuam nasa aw.\non April 15, 2012 at 5:52 am\nMai Cherry,na ro pi tuk aw.Ka lo uar tuk.na tumtah nak le beisei nak vek in atak in Pathin hlawh tlinnak lo pe hram seh law tiah thlaza kan cam\non April 15, 2012 at 7:55 am\nNa pumpekawknak parah Pathian in lo ttanpi hramseh,ka lungawi hna a ngam zet nan kan Chinmi ah na hnu a zulhtu mawh alo dinpi vivo ngaingaitu kan um hrihlo hi thin a na ve ko,ttuan man rahsuah cu na hmu leh ko ding,Cherry.\nKhaw Vel Thang says:\non April 15, 2012 at 10:32 am\nCT pawl nan fair lo tuk.\nCa nan post mi comment theih dingih a um ah cun ziangvek comment khal approve tuah ding cu nan hna a si…Comment theih loih nan tuah asiah cun thu hran..tubaihte ih ka comment mi kha approve run tuah uh..CT mi hrawkhrawl pawl.\nKim Bawih says:\non April 15, 2012 at 11:07 am\nZiangah ka rual Khaw Vel Thang ih comment nan rak approve lo.\nKhaw Vel Thang so khaw a si. Mei Mei.\nKa rual Khaw Vel Thang (Mangte) Malaysia ih um rero pate ih comment mi cu rak approve ko uh…\nLairam president a si kha…..\nNan hrawkhrawl titiang a tong khi….\nA nih cu rul hnakin a hrokhrawl deuh ding…\nPiang Ce says:\nCherry na zuamnak parah kan lungawi.\nJahau timi cu ngan lo hram uhla a tha ding.\nA nin um deuh thlang…Lalfa ti aw pawl.\non April 15, 2012 at 11:17 am\nZuam sinsin law rinsan na tlak tuk.\nLungawi um na sa.\nCT Admin says:\non April 15, 2012 at 5:29 pm\nDear Khaw Vel Thang le siartu zaten,\nA hmaisabik ah Cherry Zahau ticiah ngan dingmi hrelnak a um miparah ngai dam kan lo dil. Asinan thusuh letsalnak ah CZ (Cheery Zahau) timi Short form thotho asiih thlengmi a um lo tithu tarlang fawn sehla.\nCule Mai Cheery simvek in Tribal Politic fang lawng kan si tikah na comment sungah casiartu pawl hrangah Sensitive deuhmi tongfang a um ruangah on hold mi asi. CT nan siar ringring nak parah lungawi tampi a um ih rinum sinsin ding in kan rak zuam vivo ding, rem ttulmi khal kan rem vivo ding so khaw, hrawkhrawlnak a um lo ti thu kan sim than bet duh fawn. Keep our peoples informed!\non April 16, 2012 at 2:59 am\nlai mi pawl khal thansonak lam kan pan vivo ko thlang nunau lam cangvai thei tu khal kan nei thei vivo ih; calai lam in,lemcang lam in,hla lam in,politice lam in le a bik tak in mipi pawl in thuhla kan thei thei ve nak dingih thuthang lam ih tuanvo nei tu kan lo nei thei hi Pathian hnen ah lungawi thu ka sim theu…nan ca ka siar tin in.Cherry Zahau le CT pawl thanau lo te in tan lak vivo uh law nan bang man a lak hrimhrim lo nan mipi pawl kan mit vang ter tu nan si.\npehzom ih tuan thei ding in le nan tuahtuan mi mual a nei sinsin thei nak ding le damcahnak thawn tuar theinak thazaang tla nei thei ding in thla kan lo camsak ko.Pathian in lo thlawsuah hai hram seh.\non April 16, 2012 at 3:08 am\nUpatmi CT Admin,\nShort form ih CZ kha ka rel duh mi a si lo.\nKei ka rel duhmi cu “Jahau” nan timi khi a si sawn.\n“Zahau” tiih nan ngan paih lo asiah cun ngan duh hlah uh, “Jahau” tivek in ngan hlah uh..kha vek cu nautatawk thu deuh in ka hmu.. English pawl kha khi English ti aiah Englist tivek in an ngan dah lo..thil cu a si a si vekin ngan fukfo uh..\nKa rual, Kim Bawih, CT pawlin na thu sim cu an va lung nasa ve.\nNangmai ruangah ka comment mi in rak approve sak riai..\nNa parah ka lungawi nasa.\nVan Nei Cuang says:\non April 16, 2012 at 6:47 am\nKhaw Vel Thang ti aw pa…..\nNa tongkam hman mi ralring deuh theu aw.\nCT pawl cun na ID le nangmah khal an duh ahcun an lo thei thei ding.\nCherry na lungawipinak le criticize na duhmi kha ngan awla a tawk ko.\nThil dang ngan vingvo a tul lo.\nMi fak thiam ding.\non April 16, 2012 at 6:48 am\nKan Laimi nunau ahcun Cherry uar um zet si.\nLungawi pi zet.\nBIak Ku says:\nKan lawm ko.\non April 16, 2012 at 10:46 am\nKa rual duh Van Nei Cuang,\nThil dang ka ngan “vingvo” lo hokhaw.\nKa ngan “vivo” a si sawn.\nTheiaw ter zetin i run sim ve tthekttho ih lungawi um khawp mei.\nCherry Zahau cu ka upat tuk e..ka cawisang in ka lawm zet.\nKa fak zet ih ka uar zet fawn..\nAsinan,ka rel duh mi ziang a si ti na thei lo a si hi..\nTuihnu lam ah theiaw ter nawn in mi va sim tthekttho nawn awhlah.


Tuizan Premier League Ah Everton vs Chelsea (Thlirnak ) – Times Of Chinland\nTuizan Premier League Ah Everton vs Chelsea (Thlirnak )\nTui zarh sung cu FA cup quarter final pawl lek a sinan,FA cup ihsin tlafel zopawl cun Premier league an rak lek ve thung.Everton le Chelsea khal premier league round 31nak hrang tuizan ,March ni 17,Myanmar 11pm ah an do aw ve ding .\nEverton hrang Jagielka cu dam lo umsun a si ih Zouma cu remnak an neih cia bangin a club Chelsea a do thei lo ding.Everton dungkham Zouma hi Chelsea player si in Everton ah loan thawn a lek.Loan thawn Everton ih a luh zawngah Chelsea a do thei lo ding timi remnak an rak tuah cia. Chelsea ah dam lo thar an um lo ih Drinkwater le Zappacosta lawng dam lo an si.\nTui season premier league ah veikhat an rak do aw zo ih Stamford Bridge ah goal um loin an rak duhtawk aw.Tui dinhmun ah Everton hi hmat 37 thawn table 12nak an si ih Chelsea cu hmat 57 thawn table 6nak an si.\nEverton in an puai neta pahnih ah nehnak an rak hmu lo zo ih Newcastle sung le Liverpool duhtawk ti a si.Chelsea in premier league ih an puai netabik ah Wolves an duhtawkpi nan,Euope league ah an puak ciamco thung.Player an nei tha veve ih puai rorum zet le zohnuam zet kan hmu ding.\nTuizan thotho Myanmar 8:45 pm ah Fulham in Liverpool an rak mikhual ve dingin Liverpool hrang premier league hmaihruai sal theinak caantha zet a si.\nCome Back Ropi Thawn FA Cup Semi Final Ah Man City


Thuthianghlim Kenkawh dan le Finkhawm dan - Hre Mang\nThuthianghlim Kenkawh dan le Finkhawm dan\nTHUTHIANGHLIM KENKAWH DAN LE FINKHAWM DAN (Canonicity and transmission of scripture)\nThuthianghlim finkhawm dan (Canonovity) timi cu Bibalhi ziangtin Pathian thawkkhummi asi ti an thei thei ih an finkhawm, cuitlunah tui kan hmanmi Baibalbu 66 hiziangtin a raksuak timiasi ih thildang sakhua nak thu hlaan nganmi pawl hmuah ziangruangah an hnawng ih Tui kan hmanmni klawnghi Pathian thutakvekin ziangtin an rakpom timi thu asi. Curuangah, tu ah ziangtin pathian thu tui kan hmanmi bu 66 pawlcu thutak vekin an pomih an finlkhawmtimikan zoh tlunah ziangfruangah buiaknak thu an nganm,i thu thenkhat pawlcu an hnawng timithu khalkan zoh ding.\nCanon timicu "tehfung" tinak a si ih Greek tong ihsin a rak mi a si. Nunnak tehfung ti simnakkhalah h man theih a si ihb leitlun fimthiamnakthu tehfung khalah hman thothomitongkam a si. Kal.6:16 ah Paul in nun kawsak dan tehfung thu simnakah a hmang. Kawhhran pupa pawlin Thuthianghi nun kawhsak dan tehfung ah an rakhmang. Ziangruangah tile Thuthiang cu an zumih an zumnak le an tuahnak ziangkim thutak tehfungah an rakhman ruangah a si.\nCuitlunah 'tehfung(canomn)' timi cu a umzat(list) tehnak khalah hman a si. Curuangah tui kan hmanmi 'tehfung' timi tongkam hi Thuthiang pawlkha tehnak fung khalah hman a si. Alexendria ih Bishop Athanasius (AD>350) kha himi tongksam hmang hmaisa bik tu in a lang.\nCuruangah tui kan hmanmi Baibal bu 66 hi ziangtin pathian thutak, pathian thawkkhummi asi ti an thei ih thutak vekin an rakkenkawh timi thu ka run tarlang tum ding.\nI. Thuthianghlim kenkawh dan le finkhawm dan a dawtdawt\nA. Pathian thawkkhum nak\nThuthiang hmuahhmuah cu pathian thawkkhum in tuah mi a si ih Thlrarau Thianghkim kaihhruainakin milaihnenah pekmi asi (II Tim.3:16).\nKamsang pawlih rawngbawldan tlangpicu pathian in an mah hmangin milai hnenah thu a sim ding ti asi Exo.7:1 nak hi thuthimnaktha zet a si. Moses khan tongkam thiam loka si ati, asinan Aaron khan Moses bawm tu dingah Pathian in a pek. Cu tikah Moses ih rawngbawlnak kha hmun tampiahcun Aaron in a bawmin thu a sim sak ko ding. Sihmansehla, Pathian in Moses hnenah mawhphurhnaka pek ih ziangkim cu Moses hmin in tuahsuak a si ringring vekin, Pathian in milai hmangin milai pawlhnenah thu asimtiakah milai tongkam in a suaknan pathian in milai pawl cu Pathian in hmanrua ah a hman ruangah an thu simmi pawlcu pathian tiah zum a si.\nPathian thu cu milaiin cabu sungah ngan le milaihnenah theihter a si tikah a thei tu pawlin pathian Thuthianghlim a sizia an thei. Thuthimnakah, Moses kha tlangpar ihsin a rung tum tikah, Pathian thu kha isreal mi pawlhnenah a theihter haiih Isreal mipi pawlin "Lalpa in a sim zo mi pawl hmuahhmuah kan thlun dingih kan tuah ding" tiah an ti (Exo.24:3,4,7). Hmundang khalah pathian in Moses hnenah a theihter mithu pawlkha Moses in ca sungah a ngan ih mipi a theihter tikah mipi pawlin Pathian thu a sizia an theithiam. VCutivek thotho in Thuthlungthar khal kha Adungthluntu pawlin Pathian thu an sim ih ca an ngan tikah mipi pawlin Pathian thu a ssizia cu an theithei (I The.2:13).\nHi tawkah kan theihthiam dingmi cu Pathian in kamsang pawlhmangin a mi le sa pawlhnenah thu a simtikah Pathian fa le pawlcu Pathian hnen ihsin a ra mi Pathian thutak a sizia an theithei ih an zum. Baibal cabu sungih thutak pawlhi Baibal sungah an ngan ih an rak telh ruangah Pathian in a thawkkhum hai ih thuneihnak an nei a si lo. Pathian in a thu pawlcu milai hmangin milai hnenah a theihter hai mi a si sawn. Pathian in a kamsang pawlhmangin a thu cu milai hnenah a theihter ih cabu sungah angan ter mipawlcu pathian fa le pawlin Thuthianghlim a sizia an thei ih an zum. Cuticun, Pathian thutak cu upatnak thawn an zum ih an thlun.Baibal sungah bu 66lawng a umnak cu Pathian in hihmuah hi milai in Amah an pehtlaih nak hrangih lamhmuh tu dingah a tawk a ti ruangah a si.\nC. Milai in an finkhawm ih an kenkawh\nTui kan neihmi kan Bibal bu 66 hi voikhat te ah pekmi an si lo. Tikcu reizet (kum 1600) sungah tuahsuakmiasi. Asinan, pathian fa le pawlin sankhat hnu salkhat ah pathian thu cu an theiih an kilveng in an kenkawh ringring.\nThuanthu in Thuthlunghlun pawlhi bu khat hnu bu khat ziangtin pomi Thuthianghlim sungah an telh ticu fiangten a sim lo nan, hi Thuthianghlim cabu pawlhi pathian fa le pawlin ziangtin an thei ih an kilkhawi in an kenkawh ticu simthei nak a um. Mosese ih ca ngan mipawlcu pathian thu a si tiah mipi pawlin an theih vekin Puanthlam sungih Thukam kuang kiangte ah an ret (Daan.31:26; II Siang.23:24-25);Joshua.24:26). Samuel in siangpahrang ih covo le tuanvo pawl kha cauk sungah a nganih hmun thianghlim ah a ret ( I Sanu.10:25).\nKamsang dang pawlin kamsang dang nganmi thuthianghlim pawl cu theihtiamnak dingin simmi an nei. Thuthimnakah, Maikhah in Isai ngan mi thu a sim (Mai.4:1-4 : Isai.2:2-4). Daniel in Jeremiah ih thu simmi pawl kha Pathian thu asi tiah a sim (Dan.9:2; Jer.25:11)); Ezara in Hakai, Zechariah le Jeremiah ih simmi thu pawl kha Pathian thu asi ti a thei (Eza.1:1;5:1). Cun, Nehemiah le Zechariah in kamsang dang pawl thu kha Pathian thu a sizia an thei ( Neh.9:30;Zech 7:7,12). Cuticun, Pathian thupek vekin ngan mi thu pawl cu tha zetin ret le kilkhawi an si ti a fiang ( Dan.9:9; Deu.17:18).\nTT. Baibal cabu pawl hi a dungthlun tu neta bikin thuthiang a ngan theh hlan hmanah khawnkhawm ih retthat an si ti a lang. Thuthimnakah, Piter in Paul ih cakuat pawl thu asim II Pit.3:15-16).


Mi Cuangce - Dr Hrin Nei Thiam - Chinland Today Media\nMi Cuangce – Dr Hrin Nei Thiam\n“Chin mi pawl ih leitlun” ( www.chinworld.info ) cun tuizarh sungah Chin mipi hnenih a phuansuah duh mi cu Burma ralkap cozah uknak sungih director dinhmun tiang thleng ban tu Chin numi kan neihsun Dr. Hrin Nei Thiam hi a si. Chin numi zohthim tlak le theih tlak interview kan rak tuah nak cu a tanglam vekin a si.\nChin World: :Na suahnak khua, na nu le pa, u le nau hmin pawl in sim thei pei maw…?\nDr.Thiamte: :Ka suahnak khua cu Falam, Chin State asi ih ka pa – Pu Ral sai Lo, ka nu – Pi Cia Cuai an si. Ka u le cu Pu Biak Hlei Thang le Pi Biak Nei Man, ka nau le pawl cu Pu Van Lal Sak, Pu Tha nei Sum, Pi Tha Men Thluai, Pu Van Tuah Piang le Pi Sui Nawn Par an si ih duhdawtmi ka nu, ka pa le ka u pa cun mual in liam san zo.\nChin World: :Nauhak lai ihsi tlawngca thiam thei zet tiah kan lo thei ih, cathiam lam laksawng ziangvek pawl na rak ngah dah?\nDr.Thiamte: :Pathian in cinken theinak thluak in thluasuah ruangah ka phunhrek ihsin phun hra tiang Falam ih tlawng ka kai lai ah top three sung ahcun ka tel ringring nan Luyichun tivek cu ka rak ngah ban deuh lo. Cathiam lam laksawng lakih simtlak deuh cu Falam tlawngin phun hra ka on lai ah Physics distinction ka ngah ruangih laksawng ka ngahmi le Mandalay University ih M.Sc. Final Part I (Physics) camibuai ah pakhatnak ka ngah ruangih laksawng ka ngahmi an si hmang ding.\nChin World: :Na fimthiam rak zir nak hmun le na thehsuah mi pawl tla theih kan duh i…\nDr.Thiamte: :Fimthiam ka rak zirnak hmun pawl cu Falam Phunsang tlawng (1962-73), Mandalay University (1973-80), Roorkee University , India (1998-99) le Yangon University (2004-2008) an si ih Pathian zaarih ka thehsuak theimi pawl cu M.Sc.(Physics), M.E.(Hydrology) le Ph.D.(Physics) tla an si.\nChin World: :Ph.D tiang tlawng na rak kai nakah harsat nak na ton mi a um maw..?\nDr.Thiamte: :Pathian zangfahnak in sim le rel tlak harsatnak ka ton ka thei lo. Ph.D khal kan zung (Department of Meteorology and Hydrology) ih upa pawlih in duhsaknak le tawlrel sak nak ruangih ka kai suak theinak le ka theh suak theinak asi. Cumi laiah kan zungin Ph.D kaitu pathum kan si ih ka kai pi pawl cu cuih lai ih kan Director General U Tun Lwin le Deputy Director General U Thein Tun tla an si. Cuih hlan ahcun hitivek zung lam ihsin Yangon University ih Ph.D kai theinak program a rak um dah lo.\nChin World: :Na hna rak tuan dah nak le, tui na hnatuan kaih mi dinhmun tiang na thlen so vivo dan pawl in ruah thei kem..?\nDr.Thiamte: :M.Sc kai phahin 1980 ah hnatuan ka rak lutih Mandalay University ah Assignment Tutor in ka rak tuan thok. Thlaruk ka tuan hnu ah Monywa College ah in thawn ih Monywa ah kum 8 sung ka tuanih 1983 ihsin Demonstrator ka ngah. 1989 September ah Yangon University ah ka thawn ih 1992 ah Assistant Lecturer ah in than. 1993 October ah tui ka zung- Department of Meteorology and Hydrology ah ka thawn. Ka thawnnak san cu University ahcun transfer a tam ih zunglam ahcun transfer a um lo ruang bikah asi. Thlahlawh cu a bang aw ih zung ahcun Staff officer ti ih kawh asi. Staff Officer in kum 7 ka tuan hnu 2000 kum May thla ah Assistant Director ah in than. Cuih hnu kum 8, 2008 kum August ah Deputy Director, tu 2010 April ihsin Director ti in ka hnatuan cu in than vivo, Pathian zaarin.\nChin World: :Tlawng Lecturer na tuan dah tiah kan lo thei ih, na tuan lai le a tu fang Chin tlawngta pawl ih dinhmun ziangtin na hmu?\nDr.Thiamte: :Monywa College ih ka tuan lai ah Tahan, Kale le Laitlang lam ih tlawngta pawl an rak kai tam. Culai ahcun cangvaihnak a rak tam ih leh zuamawknak (Volleyball, Track and field) ah siseh, Fresher welcome le Farewell tivek ih hlasaknak lam ah siseh Lai tlawngta pawl hi rinsanmi le theihtammi an rak si. An major ciar ah cathiam deuh khal an um phahphah ih biaknak lamah khal rinsantlak hohatu tha an si. Tulai ahcun an tlawngkainak a thekdarh aw ih cangvaihnak khal hlan vekin a tam nawn lo hlei ah keimah le university lamah ka tuan nawn lo ih Lai tlawngta pawl thuhla ka thei ban nawn lemlo ih an dinhmun sim ding a har deuh.\nChin World: :Kawlram acozah hnatuan ih har na ti bik nak le nuam na ti nak pawl in ruah thei awla kan duh zet…?\nDr.Thiamte: :Kan thlahlawh hin hai in daih lo hi a harnak bik asi ih kan hnatuannak ih rinsanmi kan si hi a nuam in man a nei tin ka thei.\nChin World: :A tui na hnatuan kaih mi thawn pehpar in nitin ziangmi bik ziangti vekin nan tuan theu.?\nDr.Thiamte: :Tu Director dinhmun in cun technical (Meteorology-Nikhua thuhla, Hydrology- Tivapi pawl thuhla & Seismoly-linghnin thuhla) lam ah siseh, administration (Kawlram sungih kan zunglam thuhla pawl) lam ah siseh, thuhla suahpimi pawl parah thu kan rel sak ih guideline kan pek hi a tambik ding a bang. Cuih hlei ih a khung deuh ka tuanmi cu ramdang mi pawl thawn meeting/ workshop tivek kan tuah tikah kan Minister/ kan Director General ih sim dingmi speech ti pawl mirang tong ih ngansak hi tuihlan kum 6-7 lai ihsin ka tuanvo asi. Ramdang thawn pehpar ih cakuat pawl khal keimah ih nganmi an tam in ka thei.\nChin World: :Na hnatuannak thawn pehpar in ramdang ah tla na feh phah theu tiah kan rak thei ih, ramdang ih na va hmuhton nak (an hnatuan dan/an tuah dan) le kawlram ih nan hnatuan danah ziangvek in a thlau aw, a danglam nak, ziangmi pawl na va zir ngah…?\nDr.Thiamte: :Ramdang ih training kai ti ahcun India ah kumkhat le hrek lai M.E. course ka va kaimi lawng asi ih a dang pawl cu Workshop, Seminar, Meeting & Forum ti pawl an si. Pathian zaarih ka thlennak ram pawl cu Philippine, Thailand, India, Nepal, Lao PDR, Cambodia, Vietnam, China, Japan le Germany ti pawl an si.\nTraining ka kainak India ram New Delhi ih India Meteorology Department-IMD ih an hnatuandaan le an cet thilri hmanmi pawl cu kan zungih hnatuandaan le cet thilri hmanmi pawl thawn cun tahthim ding rual asi lo. Asinan, kan facility neihzat in ti thei tawk kan tuan ih kan duai ve lo. Kan dung 2008 May thla ih NARGIS thlipihuuk kan ton lai ih kan zungih warning suahmi le hnatuanmi pawl parah World Meteorological Organization – WMO (Geneva) in in ra hlaihlat tikah an ti thei tawkin a tha bikin an tuan tin ca an suah ti hi lo simthan ka duh.\nRamdang hmuhtonmi sungin simreltlak in ka ruahmi cu 2009 April ah Relief and Resettlement Department ih an Hotu pa thawn Kobe, Japan ih Seminar kan va kai lai ih in hmuhmi pawl: 1994 ih Kobe linghnin ih siatsuahdan le siatsuahmi pawl, harsatnak sungin ziangvekin tan laakin an tungding saal, linghnin ton sal hmanah siatsuah tam lo dingin innsakdaan ding research an tuahdaan, linghnin silole a dang siatsuah harsatnak (disaster) ton tikah beunak ding hmun, ti rawl le hman tulmi pawl an timtuah cia thepthep mi pawl hmuh tikah minung nunnak humhim ding an thupit ter zia hi zohthim tlak le cawn tlak ngaingai asi.\nChin World: :Kan lairam nikhua umtudan (ruahti tlak dan) hman te nei thei dingah le thlairah thlaihnah pawl tha tei cing thei dingah ziang mi tuah ih, ziangtin kan kilkhawi a tul …?\nDr.Thiamte: :Tulaifang leilungpumpi huapih tonmi le aupi mi cu leilungpumpi a hlumnak a than (Global Warming) ruangih nikhua umtudaan a thleng aw mi (Climate Change) asi ih kan Kawlram, kan Laitlang khal a luat ve lo. Tuikum thal – April, May hi a sa luarih Kawlram pumpi sungih nikhuatahnak umnak khawpi hmun 20 ah tuihlan kum 30-40 lakah a sa bik kum asi tin record thar an ngah vekin hmun tawkfang ahcun tikhur le tiva a kaang zikzik ti thu tla kan thei hnuaihni. A tlaangpi thu in sim ahcun nikhua umtudaan keel a awhsal theinak ding ahcun thli lakih a herkual rero mi, minung ih cet thilri hman tam ruangih a suak tam vutvo mi carbondioxide bik hi tu hnakin mal ter sawt nasa a tul ti asi. Nikhua keel awh thei dingah kan Lairam khalih tuah theimi cu thingkung tampi ciin ding, ram meikang um lo dingih fingkhawi ding, loram thar hrangih thinghau meinawh hmang nawn lo ding, dawhhna pawl tha ten fingkhawi ding ti pawl hi an si hmang ding.\nChin World: :Biaknak lamah tla pumpe aw zet tu a si tiah kan lo thei ih, biaknak lam hnatuan kaih mi tivek teh na nei maw..?\nDr.Thiamte: :Biaknak lam ahhin Pathian lamhruainak in Yangon, Myanmar Institute of Theology – MIT ah BRE – Bachalor of Religious Education (1990-91) ka rak kaisuak ih biaknak lamih cangvaihnak ah tawkfang cu in bawm in ka thei. Tu hi Kawlram khawpithar Nay Pyi Taw ah 2009 May thla ihsin ka ra thawnih ka thlen hlan te 2009 April ah Chin Baptist Christian Fellowship kha Mandalay ih Lai Baptist Church ih bawmnak in an rak din ih 2009 November ah Chin Baptist Church tin Local Church in kan ding thei thlang. Tu kan Church ih ka hnatuan kaihmi cu Hotu sang (Vice President) asi ih Pi Ngun Can thawn mi pahnih in kan tuan. Nay Pyi Taw ka thawn hlan Yangon – Falam Baptish Church (FBCY) ih ka um lai ahcun Calai Hotu, Nubu Hotu / Hotu sang / Sungtuan Bawmtu ti pawl ka rak tuan. Asinan ka tuan fuh tin ka diriam mi cu a um lemlo, Meeting ih hoha lawng hi ka tuan bik ih keimah hnakin midang pawlin an tuan tha sawn.\nChin World: :Kan calai duhdawt zet tu pakhat na si tiah khal kan lo thei ih, article ngan mi tivek teh na nei dah maw..?\nDr.Thiamte: :Article ka ngan sun pawl ahhin a tam bik cu biography ka letmi (Mirang/ Kawl ca ihsin Lai ca, Mirang ca ihsin Kawl ca) hi an si. Ka letmi pawl cu ka hero pawlih thuanthutawi an si ih cupawl cu: Brayton Clarke Case (Bo Gate), George Washington Carver (Peanut man), U Pe Maung Tin, Madame Curie tla an si ih FBCY (Yangon) ih suahmi Vankau Arsi Magazine hrangih nganmi an si bik. Cun keimah ih ka hmuhton mi tete sungin thuhlawm tlak deuh ka ti mi article 4-5 lai tla ka ngan. Duh ai in ka ngan mal nasa. Cabu suahmi cu ka nei thei hrih lo.\nChin World: :Bum awk nak thawn a khat mi leitlun ah duhdawtnak timi hi ziangtin na sim duh?\nDr.Thiamte: :Minung ih duhdawtnak lakah a saang bikmi cu hringtu nu le pa ih duhdawtnak asi ih kei khal tu ni ka dinhmun ih ka thlen theinak hi nu le pa ih duhdawtnak famkim thawn thanlen pitlin theinak Pathian ih thluasuah ka co ruangah asi. Rualpi, nupa le midang pakhat le pakhat kar lak ahcun kan Bawipa Jesuh Khrih ih tongkam, ” Mi in kan parah tuah hai seh ti nan duh vekin midang parah tuah ve uh” ti mi a thlun theitu pawl cun duhdawtu an nei tam ding ka zum.\nChin World: :Chinworld ihsin Chin mino pawl hnenah ziangtin cah na duh?\nDr.Thiamte: :Chin mino pawl hnenih ka cah duhmi cu;\nLaimi lakah siseh, a hleice in mi phundang pawl lakah siseh, kan umtlan tikah kan Bawipa Jesuh Khrih hmin le Laimi hmin a siat tertu siloin upat hmaihngalnak petu si zuam ding;\nkan thansonak dingah Mirangca hi an mah vekih tong le ngan thiam zuam ding le computer hman thiam zuam ding;\nkhuitawk ram ih kan um khal le a cang thei tawk in International ih pom (recognize) mi phunsang tlawng ihsin degree ngah thei tum ding;\nti pawl hi mino pawl hrangah a thupi ngaingai tin ka hmu ih himi hi kan tumtah cio hram pei tin lo cah ka duh.\nChin World: :A lo contact duhtu pawl hrangah na address….\nDr.Thiamte: :Ka zunglam address cu:\nDr. Hrin Nei Thiam, Director, Department of Meteorology and Hydrology,\nMinistry of Transport, Building No. 5, Nay Pyi Taw, Myanmar\nPhone: 0095 67 411446, 0095 94960 7248\nInn address cu:\nBuilding No. 2111, Room No. 22, Balatheikdi Ward, Nay Pyi Taw, Myanmar.\nPhone: 0095 67 421383, email: hnthiam@gmail.com\nChin World: :Man lo zet cing ten hizat tikcucan in pek ruangah kan lungawi zet a si.\nDr.Thiamte: :Kei tla ka lungawi ngaingai.\nBy – Sen Hngilh Piang


Nauhak Vekin - Chinland Today Media\nJanuary 26, 2013 12:20 am·0 comments\nBible Siar Ding: Matthai 18:1-16\nMi tangah a dor ih hih nauhak bangtuk a si mi cu\nVancung Uknak sungah a tumbik mi a si.\n– Matt. 18:4\nVancung Uknak sungah zo si a tumbik?\nDungthluntu pawl in Jesuh hnenah hih thusuhnak hi an sut, asinan Jesuh in an hnenah atlang (direct) in thulehnak (answer) a pek duh lo. Cumi ai ah, tangdornak taktak nan neih lo ahcun Vancung Uknak sungah nan lut thei lo ding, ti’n ralrinnak (warning) a pek hngai.\nJesuh in nauhak te bangtuk kan si ding a ti tikah – nauhak aa vekin nung ding (childish) tinak si loin, nauhak te bangtuk in thinlung thiang te’n um ding (childlike) a ti duhnak sawn a si. Nauhak hi an famkim (perfect) a tinak a si lo. Anmah tein zianghman an tuah thei lo ih nu le pa an hngatsan. Thaisun an ei dingmi le thaizaan ih an itnak dingah thusuh an hmang loih an nu le an pa parah rinsannak pumhlum an nei mai.\nNauhak pawl ih mi been nun (dependence) vek cekci nei ding cu kan si lo. Kan zalennak (independence) kha kan hmuitin (focus) cu a ttul. Asinan Jesuh in a fiangtermi cu rundamnak (salvation) cun thlengh awknak (change) a suahpi timi hi a si. Hrintharnak in hmuh daan thar in neihter. Porh awknak ihsin Pathian lawng pumhlum ih rinsan nun ah in thlengh.\nTangdor nun neitu taktak cun zo a tumbik timi ah an buai lo. An tumtahbik cu Vancung Pathian lungawiter ding lawng hi a si.\nKa Pa, ziangkim ah Nangmah lawng lo rinsantu si dingin in bawm aw.\nTuni ka nunnak ziangmi zawn ah Pathian ah hngatsan sinsin dingin ka thinlungput thlengh danglam a ttul?


The Black Death - Chinland Today Media\nNovember 13, 2008 2:03 pm·0 comments\nThe Black Death timi cu rapthlak thihnak tin a ol zawngin kan hmang ding. Black death hi leitlun thilmak rapthlak lak ih pakhat a si. Pupa sansin leh middle Age san lai ahkan nasazetin a rak thleng. Asia ram ah mi a million lai an rak thi. Italian thuanthubu Pakhat cun “Hi hi leitun cemnak a si” ti tingin a rak ngan hnge hnge.\nCui The Black Death hrisia/pulhnat rapthlak zet cu 1347 ah khan Europe tlang tlun le Asia ramkip ah rakp thlak za in a rak thleng. Cui pulhnat hrisia cun Mongol ralkap pawlih doawknak hmun Crimea (Russia thlanglam ram) ta cu nasa zetin a nuai. Cui tum ih thi pawl ruuang cu Italian ram kiang ah an phum; cutin Italian pawl Genon ih an kir tikah cui natnak cu an keng tel ta.\nCui hrisia (The Black Death) cu minung taksa ah a uihli bang in a um. Zawhte le zinghnam pawl khal in an tuar ve. Mi pakhat cui natnak ih a kaih ngah tikah a dam suak dahlo. An taksa a bol ih a thling ih cutin nikhat thil thu ah an thi. Cucu The Black Deat a si. Cui san ih doctor pawl khal in The Black Death natnak a suah daan an thei lo ih a damlo pawl khal a ziing dam ding an rak thiamlo.\nChristian tampi cun Pathian hremnak pakhat a sitin an ruat ih lamzin ah thinghnah thawn sualsir aw in lamzawhnak an nei. Ram tampi ah hi The Black Death natnak a thleng ih China le Scandinavia pawlin an tuar hleice. Mitampi cun hiang khawpi an suahsan nan an fehnak ih kip ah The Black Death natnak cun a thlun vivo ruangah an thi thotho.\nCuruangah hiangsan lai ah million (2) European mi then thum ih then (1) lai cu an rak thi. Cui ram le hmun cu tuini tiang hmuh ban ah a um ih ram cing ah a cang, thlaleer bangin zianghman a nung thei nawnlo. Ram car ah an cang. Hi san ih mifim um sun pawl le puithiam fim pawl khal a tam sawn an rak thi.\nEngland ram ih phungki (m0nks) le nunau serhthiamhlim pawl tampi an rak thi tel. Cui hleiah Archbishop (3) kumkhat sungah an thi. Hi The Black Death ruangah leitlun ah paamnak reipi a thleng. Kum 1358 ahkhan France ram ahcun siah pawl a kai theh ih misual pawl tiang an suahphah. Cutin Peasants Revolt a suakih England cu Wat Tyler in 1381 ah a rak hruai.\nKawlram Sung Ih Larzet “Death Railway” Tuahsal Maithei\nFala in a thianhlimnak sumpai zuar


In tuamhlawm ṭha sehlacu ka damsuak ding nan – Actor Rahul Vohra - Falam Online Media\nKum 35 mi India Lemcangthiam hminthang, Youtuber Rahul Vohra cu Covid – 19 nat nei in May 9 ah a thi.\nA thih hlan te ih a zuk ta mi video tawi cun mipi lung a tham zetih a fan tamzet cun Rahul thih thu ah India cozah le an tuamhlawmnak Delhi Siizung an vuihram.\nKhawpkham ih Oxygen hiip ding neilo in thawsam phah, caurau zetih a zuk ta mi video ahcun “tufang ah nungdam thei dingin ka hrangah oxygen a thupituk. Oxygen hiip ding umlocun kan caurau ih voilekhatah kan besia. Siizung hnaṭuan pawl kan ko nan an ra thei lo. Nazi 1-2 rei hnu lawngah an ra suak ṭheu. An rat hlan sung hmuahhmuah cu har zetin mahten talbuai ṭul” a ti.\nMay 8 khalah a nung dam ding a zumlo thu, Indian Prime Minister Narendra Modi tag telin Facebook cahmai ah ca a ngan ih “ṭhiṭhaten in tuamhlawm sehlacu ka nung dam ding nan sikhawh. Tuahcun thazaang khal ka nei nawn lo” a ti.\nAnupi Tiwari Vohra khalin Siizung lam tlaksamnak ruangah a pasal Rahul a thi mi a si thu Instagram ah a tarlang.\nA pasal thih hlan te ih a zuk ta mi video caption ah “Ka Rahul in inthihsan ti cu zo cio khalih theih zo mi a si. Nan, ziangtin a thi, ziangruangah a thi ti hi zo hman in an thei lo” ti`n a ngan ih “hivekhi si` Siizung ih in tuamhlawm dan cu. Hivekih thi mi Rahul dang um nawn hlah seh” tiih a ngan hnu ah #justiceforirahulvohra tiah a ngan.\nRahul Vohra le Tiwari te nupa cu tuhlan thla 6 ih innsang din an siih an neiawknak kum 1 hman kim hlan ah innsangpa in Covid nat thawn mual a liam san a si.\nActor-YouTuber #RahulVohra passed away at a Delhi hospital on 9 May due to #COVID19. Vohra's wife and actor Jyoti Tiwari posted a video on Instagram of Rahul gasping for breath, and accused the hospital of not providing proper treatment. Read more: https://t.co/X52SHEtURw pic.twitter.com/2Z7fDoTuHX\n— The Quint (@TheQuint) May 10, 2021\nAtufang India ram cu Covid ṭumhnihnak pianhmang thleng nathrik in a nuai lai fang a si ih mina an tamtuk ruangah Siizung umnak ding le Oxygen hiip ding an daihaw nawn lo.\nCovid ṭumkhatnak a deem deuh hnu in cozah lam an thlahdahaw ruangah Covid ṭumhnihnak a thok veten mina thar le mithi cu vansang ah an kai.\nCuvek dinhmun sicingin rampi pursum lam tlasiatsin phangin rampumhuap lockdown an tuah duhlo ruangah Siivailam thiamsang le rampicang hruaitu ṭhenkhat in nasaten India cozah an soisel a si.\nTudinhmun ah India ram ah Covid natnei 22.7 million an kim ih 246K mithi le 18.7 million damsal an um a si.\n← 2021 Dothlennak ih Dalan (ဒလန်) tambiknak ramkhel Party an phuangsuak\nSalai Ceu Bik Thawng in CNLD party a suah san →\nChina ram ta Thlaicii a Tuh Cu An Mangbang Thluh + VIDEO\nCamsiatmi Lungto in Ka innsang ah Tlaksiatnak rapthlak a thleng ter


Philippine Haiyan Thlisia Ruangih Mithi 10000 An Kim Ding Zum A si - Updated - Chinland Today Media\nNovember 10, 2013 12:55 pm·0 comments\nPhilippine ih phusing thlisia Haiyan ih a siatsuah ruangah mi thi 10000 lenglo an um ding tiah an zum.\nTacloban khua hi a zaten a siatral thluh ih rilrawng le ei ding neilo vakvai, um hmun neilo in mi ziang maw tizat an um phah zo. Thlisia ih a nuainat biknak hmun Leyte tikulh ih palik bawipa cun mi 10000 lenglo an thih phah ding ka zum tiah a sim.\nHaiyan thlipi ih a fehnak lampi ih khua le inn cu zatek 70-80 tluk an siat thluh ih Baser khawte pakhat ih um mithi theihfiang mi hman ah mi 300 an kim zo tiah AFP thuthang cun a tarlang. Samar tikulh kiangkap ih um khua le ram in nasa ce in an tuar ih mi 2000 lenglo tluk mihlo an um ti khal in theih fiang a si. Himi lo mi thi le mi hlo khal ziang maw tizat an um zo nan fiangfel te ih theih a si hrih lo ruangah thuneitu upa pawl in antarlang hrih lo.\nMithi mi 10000 a lan ngaingai a si ahcun Philippine khawpi ih mithi um tambik ṭum a si ding. 1976 kum ih a natlam 7.9 linghnin, Moro Gulf ih a thlen ruangah mi 5000 ihsin 8000 karlak tluk in an rak thihphah zo.\nHi tiih thlisia phusing na ih philipine a nuai ruangah a inn hnen ram a simi Vietnam khal ih khua ṭhenkhat ih minung 600000 pawl cun an um hmun an rak ti lawng.\nHaiyan thlisia cu tlawngkai ni 5 zan in Philippine a nuai thok ih tlawngkai ni 6 zanlam tiang a nuai ciamco hai. Himi thlisia ruangih a thimi pawl cazin an lak tikah Tacloban khawpi le a kiangkap ah a malbik mi 10,000, Samar ukram ah mi 200 hrawng an thih thu Reuter, BBC le theguardian thuthang cun an ngan.\nThlisia lawng siloin, ruahpi thawn, tilian thawn a nasatuk ih a tamsawn cu tilian ruangah an thi. Tacloban khawpi ih tipikap (beach) in tidai a kai ciamco. Thing pawl a kiak, a tlu, inn pawl a siat, meisatha ban pawl khal an siat, zin pawl thingkung kiakmi le tlumi in a kham, cumi lakah miruntu pawl in mi run ding an hawl ih miruak khal a tam vivo ding an zum.\nMi thawng tampi inn le lo nei nawn lo in an um. Aaron Aspi cun, “Kum 25 sungah hivek thlisia kan tong dah lo,” a ti. Tsunami tisuar vek a si, tisuar a kai nasa tuk ih vanzam bualrawn hmanah tidai meter 4 (pi 13 zikte) lai a li ih a siat zikte, ti a si. Thlisia a hran hi nazi pakhat ah peng 185-275 karlak hrawngin a hrang. Tlawngkai ni 6 zanlam cu a reh vivo ih Vietnam lamah a va thawnaw.\n# Thuthang hi Admin Van Bawi Lian le Editor Henry Mang ih lawrkhawm mi le remkhawm mi a si.


Kan ram tungdingsal tuding National Unity Government a piang suak - Falam Online Media\nApril 16, 2021 April 16, 2021 Ni Hnem Sung\t0 Comments\nMyanmar mipi in kan beisei zetmi rampi ukhruai tuding cozah thar National Unity Government (NUG) cu 2021, April 16 ah offcial in dinsuah/nungter a si thu Committee Representing Pyidaungsu Hluttaw in a phuang.\nPresident ding ah SAC ralkap kut sung ih um U Win Myint an hril ih State Counsellor ah NLD san ih rak hman zo mi Daw Aung San Suu Kyi thotho ṭuanvo an pe.\nVice President cu Kachin mi Duwa Lashi La a si ih atu dinhmun ah NUG President ṭuanvo a la sung ding tiah ṭuanvonei Min Ko Naing in a phuang.\nCozah thar dinsuahmi National Unity Government ih thu neitubik pakhat a si mi Prime Minister cu Amyota hlutdaw hotuhlun Mahn Win Khaing Than ṭuanvo an pe.\nGovernment Ministries 11 cu Minister 10 in an kai dingih Ministry of Health le Ministry of Education cu Dr. Zaw Wai Soe in a kai kop ding. Cumi ah Ministry thar a si mi Ministry of Federal Union Affairs cu Chinmi Dr. Lian Hmung Sakhong ṭuanvo an pe.\nDr. SaSa khal cozah thar Luban ah an telh ve ih a nih cu Ministry of International Cooperation ah Union Minister ṭuanvo a kai ding.\nKimciang in hinah zoh ……\nFormation of the National Unity Government\nGovernment of National Unity lole National Union Government tikhalih koh mi National Unity government cu atlangpin ral tho caan lole rampi a buai caan (national emergency) tivek ih dinsuahmi Cozah a si ih cuih Cozah cu pengṭhen, ramṭhen cozah party tintian (majority) komkhawm/lungkim ih dinsuahmi Cozah thupi a si.\n← Monywa mipi : Ko Wai Moe Naing nan hrem luan cun Palik le Ralbawi fa le nunnak kan la ve ding\nSAC Ralkap umhmun khuarnak GAD (ထွေအုပ်) zung in Bomb puak thawm a thang →\nSAC ralhraang in GPS thlun in Hriamkai pawl ralthuam retnak hmun 2 luhcilh\nFebruary 8, 2022 February 8, 2022 Ni Hnem Sung 0\nRalhraang SAC ṭantu pawl cu Meithal le hriamhrei pek in ral ram ah kuat thok tum


Chin Party CNLD In Pu No Than Kap Ca An Let – Vapual Auaw\nChin party CNLD cun an party hmin aiawh in Ralkap dinmi UEC thar meeting kaitu Pu No Than kap in Chin Party in ka suahnak a rei zo tiah a timi cu ca in an let ve ih Pu No Than Kap suahnak ca cu may 21,zan nazi 9pm lawngah messenger in ca an don fang thu an tarlang.\nCNLD cun “Ralkap dinmi UEC thar ih meeting kaitu ah Chin Party CNLD a tel tiah media pawl tarlangmi in kan rak thei. Kannih Chin party CNLD cun tui dinhmun ram buainak boruak ruangah UEC meeting kan kai thei lo ding thu cu may 17 ah UEC hnenah ca in kan rak theihter zo. Curuangah may 21 ih tuahmi UEC thar meeting ah CNLD aiawh in meeting kai dingah fialmi zohman kan nei lo timi cu Chin mipi kan lo theihter duh.\n“Cumi tlunah Pu No Than Kap in March 31,2021 in Chin party CNLD ka suahsan tiah a relmi khal may 21, zan nazi 9pm lawngah CNLD a suahsan duh thu cakuat cu Messenger lawngin kan hmufang. Pu No Than Kap ih bannak ca thawn pehpar aw in Central CNLD cu a rangthei bikin meeting kan ko dingih thurelcatnak kan nei ding a si,” tiah an ti.\nUEC thar meeting kaitu Pu No Than khal in UEC thar meeting cu Chin party CNLD hmin in kai a silo thu , amah bulpak in kai a si thu le a rualpi pawl cibainak a neih menmi a si thu pawl cu mipi simfiangnak a rak nei ve zo a si.


Myanmar aiawh ih Japan Olympic fehtu mi (2) mualphoza in puantom zual lawng an hmabak - IHBURLEN\nTui’ an tuah reromi Japan Olympic zuamawknak ah Myanmar aiawh in minung (2) an feh.\nTui’ zing ah Olympic nunau single arhmui thawi (badminton) ah group netabik zuamawknak cu Myanmar arhmui thawi thiam Ma Thet Htar Thuza le Belgium nu Lianne Tan an zuamaw. Cumi ah Belgium nu cun puai hnih ah puai hnih fai in a neh.\nMa Thet Htar Thuza hi a hlan anmai group thotho ah Indonesia nu thawn an bengaw dah ih cumi khalah tu vekin a sung thotho. Ma Thet Htar Thuza cu mi pahnih lakih a sun ruangah an group ihsin a tla fel, tinak a si.\nAn group ahhin pakhatnak ngahtu lawng an kai ding ruangah Thet Htar Thuza cu zohman nehmi a nei si loih cutin puantom zual ih tlun timtuah a man, tinak a si ih khatlamah caan saupi a rak suangtuahmi pawl tikcu rei lote ah a ziamral men.\nMa Thet Htar Thuza lawng a si lo, meithal kah zuamawknak ih tel Ye Htun Naung khal le mipa meithal kah zuamawknak 10 meter ah (14) nak dinhmun lawng a thlen thei ruangah beisei ding a um nawn lo.\nAn pahnih in Myanmar aiawh ih tel theisun an si nan, Myanmar rampi hminthatter dingin an thiamnak in a tlin lo ih an tuanvo an hlensuak thei lo. An pahnih in tlawmla zetin puantom zual ih tlun lo bak, titheimi an nei nawn lo.\nMandalay duhphorhnak ah ralhrang in Ma Thu Thu Zin an kapthat